'Dit gaan oor veel meer as pannekoek' | Netwerk24
'Dit gaan oor veel meer as pannekoek'
Deur Cheréne Pienaar 12 Junie 2019 06:28
Dr. Wollie Grobler van die Klipkerk in Bloemfontein, wat driftig geraak het oor lidmate wat "te wetties" is. Foto: Annemarié Burger
Netwerk24 Foto: Annemarié Burger
Die lidmaat wat Sondag uit 'n diens onder leiding van dr. Wollie Grobler in die Klipkerk gestap het, wil nou 'n klag oor die kerk se finansiële state by die NG Kerk se ring in Bloemfontein indien.
Deon Bam en sy gesin het by die 10:00-diens uitgestap nadat Grobler driftig gereageer het op ontevredenheid onder lidmate oor "kantlynkwessies", soos die verkoop van pannekoek voor en ná die dienste.
Die Klipkerk in BloemfonteinFoto: Jens Friis
Bam het egter Dinsdag gesê dit gaan nie net oor pannekoek nie, maar oor die kerk se finansiële state.
Hy beoog om 'n klag teen Grobler in te dien en gaan glo Woensdagoggend met die ring vergader om dit te bespreek.
Grobler het op sy beurt gesê Bam moes eers met die kerkraad gesels het.
"Dit sou die Christelike weg wees. Maar dit staan hom vry om direk by die ring 'n klag in te dien."
Hy het bygevoeg hy verstaan nie Bam se reaksie nie.
"Ek raak seker oud, met gepaardgaande geheueprobleme, maar ek weet nie hoekom hy oor finansiële state wil praat nie. Verstaan nie."
Hy sê die hoogtepunt van die betrokke diens was toe Lindsay Mould, president van die Vrystaatse Rugbyunie, opgestaan het nadat Bam uitgestap het en gesê het genoeg is genoeg, dit is tyd dat Grobler waardeer word vir alles wat hy vir die Klipkerk doen. 'n Luide applous het volgens lidmate gevolg.
Die kerkraad het Maandagaand besparingsmaatreëls bespreek. Grobler beskryf dit as 'n aand van geestelike diepte.
Hy het oudergewoonte 'n praktiese illustrasie op die vergadering gedoen met 'n druppel gif wat hy in 'n glas water gegooi het. Die manier waarop die swart druppel die hele glas water kleur, sê hy, beeld uit hoe negatiewe denke die Kerk, gesinne en die mens se denke kan beïnvloed.